Tugev teoorias, nõrk praktikas - Nädala näod - Arvamus.postimees.ee
Tugev teoorias, nõrk praktikas
Maire Reest | FOTO: Illustratsioon: Andrus Peegel
Just Reesti ajal jõudis kauaoodatud riigi rahalaev lõpuks Kaagverre ning tunamullu detsembris valmis 5,5 miljoni euro eest õppe- ja elukompleks, mis pidi naise ideed teoks tegema: uus koolimaja, peremaja ning kuus rühmakodu. Kool sai ka uue ja ambitsioonika nime – Maarjamaa hariduskolleegium. Kaagvere kooli uuendamise hinnaks oli Vastseliina internaatkooli sulgemine.
Väga erinevate probleemidega laste kokkukogumine Kaagverre on Reesti juhtimisel muudkui jätkunud. Mullu sügisel sai tütarlastekoolist ka poistekool ning asjad hakkasid üha enam käest minema. Ja nagu Postimees sel nädalal ka kirjutas, kaotas Reest selle õppeaasta algul täielikult kontrolli koolis toimuva üle.
Isegi meedia saabumine ei muutnud vähimatki – lapsed käivad üle aia, nagu tahavad, hulguvad küla vahel ja maanteedel, vandaalitsevad ning on üritanud juba ka varastada. Töötajad vaatavad anarhiat pealt, endal käed jõuetult rippu. Kõigele lisandub veel äsjane lugu räige seksuaalvägivallaga seotud kriminaalasjast.
Reest ei väsi üheski intervjuus rõhutamast, et neile lastele tuleb läheneda teisiti kui nõukogude ajal – see ei ole enam mingi erikool. Koolijuht räägib erivajadustest, psühholoogilistest probleemidest, tundeeluhäiretest, teraapiatest ja individuaalsest lähenemisest. Ta on ka öelnud, et kõige tähtsam väärtus on koolis see inimene, kes suudab luua lapsele mõtestatud tegevust ja last sellesse haarata.
Kaagvere kool väärib juhti, kellel on autoriteeti kooli töötajate, õpilaste ning ka külaelanike hulgas. Kadunud autoriteeti pole paraku enam võimalik taastada ei kahe nädala ega ka kahe kuuga.
Kaagvere Maarjamaa hariduskolleegium maire reest Mäksa vald